Jelaskan Sejarah dari Persatuan Bola Sepak Melayu Malaysia dalam bahasa melayu

Sebelum penubuhan Persatuan Bola Sepak Melayu Malaysia, kejohanan Piala Emas Raja-Raja (atau nama lamanya Piala Emas Sultan-Sultan) telah diadakan bermula seawal tahun 1926, dengan pasukan Melayu Selangor yang diwakili oleh Kelab Sultan Suleiman memenangi perlawanan menentang pasukan Melayu Negeri Sembilan dengan jaringan tiga gol berbalas kosong.

Bermula tahun 1939, kejohanan Piala Emas Sultan-Sultan tidak dapat diadakan kerana beberapa faktor yang tidak dapat dielakkan serta berlakunya Perang Dunia Kedua sekitar tahun 1942. Pada bulan April 1947, satu mesyuarat telah diadakan, yang telah dihadiri oleh wakil-wakil dari Singapura, Johor, Melaka, Negeri Sembilan, Selangor dan Perak. Wakil-wakil ini bersetuju supaya kejohanan Piala Emas Sultan-Sultan dihidupkan kembali pada tahun yang sama.

Ahli-ahli mesyuarat juga bersetuju supaya satu pertubuhan diwujudkan bagi menggabungkan kesemua persatuan bola sepak Melayu yang terdapat di Tanah Melayu dan Singapura pada ketika itu. Pertubuhan ini dikenali dengan nama Malayan Malay Football Association (Persatuan Bola Sepak Melayu Malaya). Objektif penubuhan persatuan ini adalah untuk mengawalselia, mempromosi dan menggalakkan sukan bola sepak di kalangan orang Melayu di Tanah Melayu.

Presiden pertama yang telah dilantik ialah Dr. Abbas bin Hj. Alias dari Kuala Lumpur, manakala naib presiden pertama ialah Encik Mohamad Sidek bin Hj. Abdul Hamid dari Singapura. Setiausaha kehormat pertama ialah Che Su Said dan naib setiausaha yang telah dilantik ialah Encik Rahmat Abbas dari Selangor. Ketua delegasi Melayu Singapura pula ialah Encik Mohamed Yusoff Ahmad. Persatuan ini kemudian telah didaftarkan dengan Pendaftar Pertubuhan Malaya pada tahun 1950 dengan nombor pendaftaran 889/50.

Piala Emas Sultan-Sultan 1947 merupakan kejohanan bola sepak pertama yang dikendalikan oleh Persatuan Bola Sepak Melayu Malaya. Dalam perlawanan akhir, pasukan Melayu Singapura memenangi kejohanan ini, mengalahkan pasukan Melayu Pulau Pinang dengan keputusan 1-0. Kejohanan ini disiarkan secara langsung menerusi Radio Malaya.

Selepas itu Persatuan ini dipimpin oleh beberapa orang tokoh negara diantaranya ialah, Al-Marhum Tunku Abdul Rahman Putra, Yang Mulia Raja Shahriman bin Raja A. Hamid, Tan Sri Abdul Jamil Rais, Yang Berbahagia Dato' Mahmood Ambak, Yang Berbahagia Tan Sri Dato' Senu Abdul Rahman dan beberapa tokoh lain yang nama mereka terpahat dalam rekod persatuan ini.

Pada tahun 1989, nama Persatuan ini telah dipinda kepada Persatuan Bolasepak Melayu Malaysia. Pada Ketika itu, Persatuan ini dibawah pimpinan Yang Berhormat Tan Sri Dato' Sabbaruddin Chik.

Aktiviti utama Persatuan ini ialah menganjurkan kejohanan Piala Emas Raja-Raja dan Piala Agong. Piala Emas Raja-Raja telah mula dipertandingkan pada tahun 1926 hingga 1946 yang dikendalikan oleh Malayan Agri-Horticultural Association (MAHA). Piala Emas Raja-Raja ini telah dihadiahkan oleh kebawah DYMM Sultan Perak, Al-Marhum Sultan Alang Iskandar Shah Kudusullah, Kebawah DYMM Sultan Selangor, Al-Marhum Sultan Alauddin Sulaiman Shah Atikullah, Kebawah DYMM Sultan Pahang, Al-Marhum Sultan Abdullah dan Kebawah DYMM Yang Dipertuan Besar Negeri Sembilan, Tuanku Muhammad.

Mulai daripada tahun 1947, kejohanan Piala Emas Raja-Raja ini telah dianjurkan oleh Persekutuan Bolasepak Melayu Semenanjung. Aktiviti kedua Persatuan ini ialah menganjurkan Kejohanan Piala Agong yang telah dikurniakan oleh Duli Yang Maha Mulia Seri paduka Baginda Yang Di Pertuan Agong kepada Persekutuan Bolasepak Melayu Semenanjung untuk dijadikan rebutan pertandingan bolasepak antara pasukan Melayu Utara dan pasukan Melayu Selatan tiap-tiap tahun Perlawanan pertama telah dilangsungkan pada tahun 1962.